Dzeltenie Pastnieki

Dzeltenie Pastnieki ir 1979. gadā izveidota latviešu mūzikas grupa, kas tiek uzskatīta par vienu no jaunā viļņa un regeja pionieriem Latvijā un bijušajā Padomju Savienībā.Andris Bernāts Pārāk smalks šim rupjajam laikmetam — „Patiesā Dzīve”

 Vēsture 
Grupas darbības sākums datējams ar 1981. gadu, kad tapa pirmais albums "Bolderājas dzelzceļš" un par grupas mājvietu kļuva zvejnieku kolhozs "Uzvara". Tomēr grupas oficiālajai darbībai tika likti šķēršļi: padomju laikā rokgrupas tika uzskatītas par pašdarbības kolektīviem, kuriem visas repertuāra dziesmas pirms izpildīšanas jāapstiprina kontroles organizācijā: E. Melngaiļa Tautas mākslas un kultūras un izglītības darba zinātniski metodiskajā centrā. Kā atceras I. Baušķenieks, no albuma "Bolderājas dzelzceļš" akceptu saņēma tikai trīs dziesmu mūzika un vienas dziesmas teksts. Grupas dziesmas atzina par vulgārām, nemākslinieciskām un kaitīgām. Arī nākamā programma "Man ļoti patīk jaunais vilnis" tika noraidīta, tādējādi "Pastnieki" kļuva par pagrīdes grupu, kurai nav tiesību oficiāli uzstāties koncertos. 1983. gadā beidzās sadarbība ar kolhozu "Uzvara" un grupa turpmākos gados pašu spēkiem ierakstīja vairākus albumus, kas izplatās magnetofona lenšu ierakstos.Ingus Baušķenieks intervijā žurnālam Avots, 1987, Nr. 3, 44. lpp. Divas dziesmas no "Bolderājas dzelzceļa" ("Nāc ārā no ūdens" un "Sliktā dziesma par Zaķusalu") iekļautas Rietumvācijā izdotajā Latvijas rokgrupu izlasē "Vēl ir laiks" (1984).Various ‎— Vēl Ir Laiks... Latvijas Roks. Discogs.com.

Grupas trešais albums "Alise" tapa, kad režisors un dramaturgs Andris Zeibots plānoja iestudēt amatierteātrī L. Kerola grāmatas "Alise Brīnumzemē" dramatizējumu un uzaicināja "Pastniekus" radīt tam mūziku. Šī mūzika tika ierakstīta 1983.-1984. gadā, izmantojot L. Kerola tekstus Dagnijas Dreikas un A. Zeibota atdzejojumos.Alise by Dzeltenie Pastnieki. Bandcamp.com. Paralēli šim albumam tapa arī ceturtais albums "Vienmēr klusi".

80. gadu otrajā pusē Padomju savienībā tika izsludināta "pārkārtošanās" politika, un kultūras nozares kontrole atslāba. Arī "Dzeltenajiem Pastniekiem" kļuva iespējama publiska uzstāšanās: 1986. gadā viņi piedalījās festivalā "Bildes", savukārt 1987. gadā kāpa uz festivāla "Liepājas dzintars" skatuves. Tika pabeigti vēl divi albumi, "Depresīvā pilsēta" (1986), kas apvieno gan dziesmas, gan instrumentālas kompozīcijas un skices, un "Naktis" (1987), kurā grupa atgriezās pie "dzīvā" sastāva skanējuma ar ģitāru, basģitāru un sitamajiem instrumentiem, papildinot tos ar sintezatoriem un elektroniku. Pēc tam grupas darbība uz laiku apsīka. Ingus Baušķenieks sāka solodarbību, ierakstīdams albumu "Mājas dzīve", savukārt Viesturs Slava un Ilgvars Rišķis iesaistījās grupā "19 gadi pirms sākuma". 1989. gadā grupa atjaunoja koncertdarbību, tika izdota labāko dziesmu izlase magnetofona lentes formātā "Sliekutēva vaļasprieks".

90. gados I. Baušķenieks turpināja solodarbību, V. Slava sadarbojās ar Kasparu Rolšteinu albumā "Šūpoles". Nākamais "Pastnieku" albums "Kaķis" iznāca tikai 2003. gadā, un tam sekoja arī 80. gadu albumu izdevumi kompaktdiska formātā. Grupa regulāri uzstājās Latvijas mūzikas festivālos. 2012. gada 28. septembrī grupa sniedza koncertu Rīgā, koncertzālē "Palladium". 2017. gadā ASV mūzikas izdevniecība "Dark Entries" izdeva grupas 80. dziesmu izlasi "Lentu gabaliņi".

2018. gadā iznāca jauns albums "Nepieklājīgā meitene", kurā apkopotas idejas, kas radušās, sākot jau no 80. gadiem.#100 "Dzeltenie Pastnieki": albums "Nepieklājīgā Meitene" (2018). Radio Naba, 2018, 16. oktobris.

 Pašreizējais sastāvs 
 Ingus Baušķenieks — vokāls, basģitāra
 Viesturs Slava — vokāls, ģitāra
 Uģis Vītiņš — vokāls, klavieres

 Diskogrāfija 

 Studijas albumi 
GadsAlbumsPapildinformācija1981Bolderājas dzelzceļšIzdots CD formātā 2003. gadā.1982Man ļoti patīk jaunais vilnisIzdots CD formātā 2003. gadā.1984AliseIzdots CD formātā 2004. gadā.1984Vienmēr klusiIzdots CD formātā 2004. gadā.1986Depresīvā pilsētaIzdots CD formātā 2007. gadā.1987NaktisIzdots CD formātā 2010. gadā.2003KaķisCD2018Nepieklājīgā meiteneLP, lejupielāde

 Citi izdevumi 
GadsAlbumsPapildinformācija1981Madonas galertsDemo albums.1989Sliekutēva vaļasprieksDziesmu izlase / dubultalbums.1995Mēness dejasDziesmu izlase Uģa Vītiņa aranžējumā, pirmais grupas CD.2017Lentu gabaliņiDziesmu izlase, LP

 Atsauces 

 Ārējās saites 
 Andris Bernāts Pārāk smalks šim rupjajam laikmetam — „Patiesā Dzīve”
 Inita Gūtmane Mūziķis, kas ambīciju dēļ cieš elles mokas — „Kurzemes Vārds”
 Sieviete ir vistuvākais cilvēks  — interneta žurnāls SATORI
 Ivars Šteinbergs Uzregulēt pareizu atskaites punktu — delfi.lv
 Daiga Mazvērsīte Reiz bija — nebija? Sadzirdēju. Sajutu.  — vizuālo mākslu žurnāls STUDIJA

Kategorija:1980. gadu mūzikas grupas
Kategorija:2000. gadu mūzikas grupas
Kategorija:Latvijas elektroniskās mūzikas grupas
Kategorija:Latvijas popgrupas
Kategorija:Latvijas rokgrupas
Kategorija:Latvijas sintpopa grupas
Kategorija:Latvijas jaunā viļņa grupas
Kategorija:Latvijas postpanka grupas